**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.07.2019, ora 08.00 – 03.07.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.07.2019, ora 07.00**

**RÂURI**

**Debitele au fost în scădere** pe râurile din bazinele Jiu, Olt, Vedea, Argeş, Ialomiţa, Siret, Prut şi cursul mijlociu şi inferior al Mureşului şi în general staţionare pe celelalte râuri.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Crișul Alb, Bega, Bârzava, Jiu, Olteț, Ialomița, pe cursurile Vedei și Prutului, pe cursurile superioare ale Carașului și Oltului, pe cursul mijlociu și inferior al Timișului și pe cursul inferior al Argeșului și mai mici (sub 30% din normalele lunare) pe râurile din bazinele hidrografice Jijia, Sitna, Bahlui și pe unii afluenți ai Mureșului inferior (Domald, Secaș, Cugir, Sebeș, R. Mare, Strei).

În interval s-au emis **3 ATENŢIONARI HIDROLOGICE** pentru fenomene imediate.

Se situează peste **COTA DE ATENŢIE** râul Prut la staţia hidrometrică Şiviţa (360+68)-jud. GL.

**Debitele vor fi în general în scădere**, exceptând râurile din bazinele Vişeu şi Iza şi bazinele superioare ale Someşului, Mureşului, Oltului, Argeşului, Ialomiţei, Buzăului, Putnei, Rm. Sărat, Trotuşului, Bistriţei, Sucevei şi Moldovei unde vor fi în creştere datorită precipitaţiilor prognozte şi propagării și râurile din Dobrogea, unde vor fi staţionare.

Sunt posibile scurgeri importante pe versanți, torenți și pâraie și creșteri mai însemnate de debite și niveluri pe unele râuri mici, în special din zonele de deal şi munte, ca urmare a precipitaţiilor sub formă de aversă prognozate.

Se va situa peste **COTA DE ATENŢIE** râul Prut la staţia hidrometrică Şiviţa (360+60)-jud. GL.

**DUNĂRE**

**Debitul la intrarea în ţară (secţiunea Baziaş) în intervalul 02.07 – 03.07.2019 a fost în scădere, având valoarea de 5400 m3/s**, peste media multianuală a lunii iulie (5350 m3/s).

În aval de Porţile de Fier debitele au fost în scădere la Gruia și pe sectorul Corabia – Tulcea și în creștere pe sectorul Calafat – Bechet.

**Debitul la intrarea în ţară (secţiunea Baziaş) va fi în scădere (5200 m3/s).**

În aval de Porţile de Fier debitele vor fi în scădere pe sectoarele Gruia – Calafat şi Tr. Măgurele – Tulcea şi în creştere pe sectorul Bechet – Corabia.

**2.** **Situaţia meteorologică în intervalul 02.07.2019, ora 09.00 –03.07.2019, ora 06.00**

**Administraţia Naţională de Meteorologie** (A.N.M.) a emis în data de 02.07.2019, la ora 10:00, **ATENȚIONAREA METEOROLOGICĂ Nr. 62**, conform căreia:

**- INFORMARE METEOROLOGICĂ:** ,,*Marți, 02 iulie, vremea va fi caniculară și disconfortul termic accentuat în cea mai mare parte a țării, indicele temperatură-umezeală (ITU) va depăși pragul critic de 80 de unități, iar în zonele de câmpie și podiș se vor înregistra frecvent temperaturi maxime de 35...37 de grade.*

*Gradul de instabilitate atmosferică va fi în creștere, îndeosebi după-amiaza și în prima parte a nopții în nordul, nord-estul și local în centrul țării, unde vor fi perioade cu înnorări temporar accentuate, averse torențiale, frecvente descărcări electrice, vijelii și căderi de grindină. Cantitățile de apă vor depăși 20...25 l/mp și izolat 35...40 l/mp.*

*Miercuri, 03 iulie, manifestări de instabilitate atmosferică temporar accentuată se vor semnala după-amiaza și noaptea, la început în nord-est și în centru, precum și în zonele montane și submontane, apoi cu precădere în sud și sud-est.*

*În regiunile sudice, în după-amiaza zilei de miercuri, va persista vremea călduroasă, izolat caniculară în Lunca Dunării și disconfortul termic se va menține accentuat.”*

**- COD GALBEN:** ,,*În intervalul 02 iulie, ora 12 – 02 iulie, ora 23, în cea mai mare parte a Moldovei, în Maramureș, nordul Crișanei și local în Transilvania, vor fi perioade cu instabilitate atmosferică accentuată ce se va manifesta prin intensificări temporar puternice ale vântului, vijelii, averse torențiale, frecvente descărcări electrice și grindină. Cantitățile de apă vor depăși 25 l/mp și pe arii restrânse 40...50 l/mp.”*

Această **ATENȚIONARE METEOROLOGICĂ** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*-toate prefecturile (42 prefecturi) – INFORMARE METEOROLOGICĂ;*

*- BACĂU, BIHOR, BISTRIŢA-NĂSĂUD, BOTOŞANI, CLUJ, HARGHITA, IAŞI, MARAMUREŞ, MUREŞ, NEAMŢ, SĂLAJ, SATU MARE, SUCEAVA și VASLUI (14 prefecturi))- COD GALBEN.*

**ÎN ŢARĂ**

Vremea a fost caniculară îndeosebi în regiunile din jumătatea sudică a teritoriului, cu maxime termice cuprinse între 27 de grade la Sulina și Mangalia și 38 de grade la Bechet, Băilești, Calafat, Caracal și Roșiori de Vede. Disconfortul termic a fost accentuat în majoritatea zonelor țării, iar indicele temperatură-umezeală (ITU) a atins și depășit pragul critic de 80 de unități. Îndeosebi după-amiaza și seara, în jumătatea nordică a Moldovei, în nordul Carpaților Orientali și în Carpații Meridionali și izolat în Transilvania, au fost înnorări temporar accentuate, averse și descărcări electrice, iar cantitățile de apă au depășit punctiform 20 l/mp. Vântul a prezentat intensificări în timpul ploilor, mai ales în nord-est unde la rafală s-au depășit 100 km/h, iar în zona localităților Stânca Ștefănești și Botoșani a fost consemnată vijelie. Din datele colectate la stațiile meteo și hidro, pe raza județelor Botoșani, Suceava și Iași au fost consemnate căderi de grindină. În restul teritoriului cerul a fost mai mult senin, cu înnorări în a doua parte a nopții în vest și nord-vest unde s-au semnalat averse și descărcări electrice. La ora 06, temperatura aerului avea valori cuprinse între 13 grade la Miercurea Ciuc și Întorsura Buzăului și 24 de grade la Sulina.

***Observație:*** *de ieri dimineață de la ora 6 au fost în vigoare 27 de mesaje pentru fenomene meteorologice periculoase imediate, după cum urmează:*

*- SRPV Bacău: 11 avertizări cod portocaliu și 2 atenționări cod galben;*

*- CNPM: 1 avertizare cod portocaliu și 4 atenționări cod galben, dintre care una emisă pentru SRPV Cluj-Napoca.*

*- SRPV Timișoara: 3 atenționări cod galben;*

*- SRPV Sibiu: 3 atenționări cod galben;*

*- SRPV Cluj: 2 atenționări cod galben;*

*- SRPV Craiova: 1 atenționare cod galben.*

**LA BUCUREŞTI**

Vremea a fost caniculară și disconfortul termic accentuat, indicele temperatură - umezeală (ITU) a depășit pragul critic de 80 de unități. Cerul a fost mai mult senin, iar vântul a suflat slab și moderat. Temperatura maximă a fost de 36 de grade la Afumați și Băneasa și 37 de grade la Filaret, iar la ora 06 se înregistrau 21 de grade la stația meteo Băneasa și 23 de grade la Filaret și Afumați.

**3. Prognoza meteorologică în intervalul 03.07.2019, ora 09.00 –04.07.2019, ora 09.00**

**ÎN ŢARĂ**

**Manifestări de instabilitate atmosferică temporar accentuată se vor semnala în prima parte a zilei local în vestul și nordul țării, iar începând din orele amiezii în est și centru, în zonele montane și submontane, apoi și în sud și sud-est. Cerul va fi variabil, cu înnorări temporar accentuate, averse, frecvente descărcări electrice, intensificări de scurtă durată ale vântului și vijelii. Ploile vor avea mai ales caracter torențial, iar cantitățile de apă vor depăși 20...25 l/mp și izolat 35...40 l/mp și va cădea grindină.** Valorile termice vor fi în scădere semnificativă față de ziua anterioară, însă în regiunile sudice, va persista vremea călduroasă, izolat caniculară în Lunca Dunării, disconfortul termic se va menține accentuat, iar indicele temperatură-umezeală (ITU) va mai atinge și depăși ușor pragul critic de 80 de unități. Temperaturile maxime se vor încadra între 23 și 35 de grade, cu cele mai ridicate valori în Lunca Dunării, iar cele minime vor fi cuprinse între 11 și 22 de grade.

**LA BUCUREŞTI**

**Vremea va fi în general instabilă mai ales după-amiaza și noaptea, când vor fi înnorări temporar accentuate, averse, frecvente descărcări electrice, intensificări de scurtă durată ale vântului și vijelii. Ploile vor avea și caracter torențial, se vor înregistra cantități de apă mai însemnate și vor fi posibile căderi de grindină.** Valorile termice în scădere față de ziua anterioară, vor caracteriza o vreme călduroasă la amiază, iar disconfortul termic se va menține ridicat. Astfel, temperatura maximă va fi de 32...33 de grade, iar cea minimă de 18...19 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române și Garda Naţională de Mediu – Comisariatul Judeţean Harghita*** informează despre producerea, în data de 02.07.2019, la ora 10:00, unei poluări accidentale a apei pârâului Tolvajos, în zona localității Harghita-Băi, în urma unor scurgeri de apă cu conținut de steril din iazul de decantare nr. 2, aparținând SC Exploatare Minieră Harghita. Reprezentanții S.G.A. Harghita au prelevat probe de apă.

Se va reveni cu informații suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 01.07.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

***Garda Naţională de Mediu – Comisariatul Judeţean Constanța*** informează telefonic despre producerea, în data de 02.07.2019, unor incendii, astfel:

-la ora 14:45, incendiu de vegetație uscată în zona localității Chirnogeni, județul Constanța;

-la ora 16:30, incendiu de grâu în zona localității Poiana, județul Constanța;

-la ora 16:39, incendiu de vegetație uscată în zona localității Castelu, județul Constanța.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE